Poliisin mukaan epäilty ei tuntenut uhria etukäteen. Tapahtumien kulun ja vammakohdan perusteella hänen tarkoituksenaan oli mahdollisesti surmata satunnainen ohikulkija.

Nuori nainen joutui puukotuksen uhriksi keskiviikkoiltana Vaasassa. Teosta epäiltynä on pidätetty alle 18-vuotias miespuolinen henkilö, kertoo Pohjanmaan poliisi.

Nainen oli iltaseitsemän jälkeen kävelemässä Onkilahden puistossa, kun tuntematon mies tarttui häneen takaapäin ja iski häntä teräaseella. Nainen onnistui juoksemaan karkuun ja sai apua lähistöllä olleelta pariskunnalta, poliisi kertoo tiedotteessa.